Cele mai importante evenimente din ultimele 24 de ore:
- Zelenski anunță că a discutat cu Erdogan "o formulă de pace" menită să pună capăt războiului din Ucraina
- Rusia anunță doi morți în Belgorod în atacuri ucrainene cu drone. Ucrainenii anunță cinci civili morți în Sumî și Harkov, după bombardamente rusești
- Macron le transmite politicienilor din țara sa că va trimite trupe în Ucraina dacă rușii ajung la Kiev sau la Odesa
- Joe Biden, în Congresul SUA: "Vă garantez că Putin nu se va opri în Ucraina!"
- Volodimir Zelenski a sosit vineri la Istanbul, unde urmează să aibă discuții cu omologul său turc Tayyip Erdogan
- Ministrul Apărării din Estonia, Hanno Pevkur, a anunțat astăzi că a dat un ordin pentru a elimina din ministerul său și din forțele de apărare produsele provenite de la companii care încă sunt active în Rusia
- Maia Sandu, la Paris: "Vladimir Putin trebuie oprit. Dacă vrem pace, trebuie să ajutăm Ucraina în toate modurile posibile"
- Zeci de drone au atacat Ucraina în ultimele 24 de ore. Ucrainenii anunță că au doborât 33 de drone
- Președinția turcă a precizat că Zelenski va purta discuții cu Tayyip Erdogan pe tema cursului războiului dintre Ucraina și Rusia
- Ambasada SUA în Rusia a emis un avertisment și a îndemnat cetățenii americani să stea departe de aglomerările de persoane în următoarele 48 de ore
Update 00:01 Președintele turc Recep Tayyip Erdogan a anunțat, vineri, că țara sa se oferă să găzduiască un summit de pace pentru a pune capăt războiului între Rusia şi Ucraina.
"Suntem pregătiți să găzduim un summit de pace la care să fie prezentă și Rusia", a declarat Erdogan într-o conferință de presă la Istanbul, alături de omologul său ucrainean, Volodimir Zelenski.
"În timp ce continuăm să fim solidari cu Ucraina, ne vom continua munca pentru a pune capăt războiului printr-o pace justă, pe baza negocierilor", a continuat el.
Șeful statului turc a mai spus că țara sa va contribui semnificativ la reconstrucția Ucrainei, după încetarea conflictului.
Cu aceeași ocazie, Volodimir Zelenski a respins ideea de a negocia direct cu Rusia. El a susținut că Ucraina și liderii occidentali trebuie să stabilească pacea în termenii lor.
Președintele ucrainean a amintit că urmează să aibă loc un summit în Elveția, unde Kievul își va promova propria "formulă de pace", excluzând participarea Rusiei.
"Nu vedem cum putem invita oameni care distrug și ucid totul. Vrem să obținem rezultate", a argumentat Zelenski.
Un reprezentant al Moscovei ar putea participa la următoarea întâlnire, după ce se va stabili o foaie de parcurs către pace, convenită cu aliații Ucrainei la reuniunea programată în Elveţia, a estimat liderul de la Kiev.
Turcia este membru NATO și a susținut integritatea teritorială a Ucrainei, dar întreține, de asemenea, relații cordiale cu Rusia și discută în mod regulat cu ambele părți în conflict.
Vizita lui Volodimir Zelenski la Istanbul vine înaintea unei vizite anticipate a președintelui rus Vladimir Putin, despre care Kremlinul a declarat că va avea loc după alegerile din Rusia, din 15 - 17 martie.
Război în Ucraina, 8 martie 2024 |Biden, în fața membrilor Congresului SUA: Vă asigur că Putin nu se va opri în Ucraina
Război în Ucraina, 7 martie 2024 | Premierul Greciei, reacție la București, după ce racheta rusească a explodat la câteva sute de metri de el, la Odesa
Război în Ucraina, 6 martie 2024 | Atac cu drone lansat de ruși la Odesa. Zelenski şi premierul grec au fost la un pas de moarte
Război în Ucraina, 5 martie 2024 | Curtea Penală Internațională a emis mandate de arestare pentru doi ofițeri ruși de rang înalt
Război în Ucraina, 4 martie | Moscova acuză Germania că pregătește un război cu Rusia